  Майя Бывальцева Етӥн улэ висъям музъемлэн быдӟалаезъя огъяросси рейтингын Удмуртия куинетӥ интые берытскиз. 2018-тӥ арын элькунын та будос 4 сюрс 400 гектар вылэ киземын. Со сярысь ивортэ улосвылысь гурт возёсъя но сиён-юонъя министерстволэн пресс-службаез. Нырысетӥ интыын Омск улосвыл, отын туэ 5 сюрс гектар вылэ етӥн кизизы, кыкетӥ интыын — Вологда улосвыл, отын «уйпал буртчин» улэ 4 сюрс 700 гектар висъязы. Удмуртиын етӥн кизись возёсъёс пӧлы нырысьсэ шедизы Эгра ёросысь «Зуринский агрокомплекс» огазеяськон (30 гектар), Юкаменск ёросысь «Луч» (104 гектар) но «Куркан» (100 гектар) огазеяськонъёс. Удысэтлэн пресс-службаез ивортэмъя, Россыин етӥн улэ висъям музъемлэн быдӟалаез таяз арын 900 гектарлы будӥз. Кылем арын сярысь шӧдскымон ватсэт сётӥзы куинь улосвылъёс: Брянск — 590 гектарлы, Иваново — 430 гектарлы но Новосибирск — 380 гектарлы. Пусъёмы, 2015-тӥ арын Удмуртия етӥн 6 сюрс гектар вылэ кизиз вал. Тодэ вайытом, улосвылысь гурт возёсъя но сиён-юонъя министр Ольга Абрамова азьвылгес вераз вал элькунысь инвесторъёс етӥнлэсь вузъёс лэсьтонъя ӵектосъёслы 250 миллион манет висъялозы шуыса. Со сяна, Удмуртиын етӥнэз переработать каронъя Белоруссиен валче предприятие кылдытыны быгатозы. Тегъёс: Ижкар Удмуртия гуртвозёс мерттӥськон гуртвозёсъяминистерство етн  